Diari Oficial de la Generalitat Valenciana


Sumari del DOGV 8496, del 28-02-2019 (2019/1836)

RESOLUCIÓ de 21 de febrer de 2019, del director general de Relacions amb les Corts, per la qual es publica el conveni marc entre la Generalitat, a través de la Conselleria de Transparència, Responsabilitat Social, Participació i Cooperació, i la Corporació Valenciana de Mitjans de Comunicació, per al desenvolupament, la difusió i la divulgació d'actuacions en matèria de transparència, responsabilitat social, participació ciutadana i cooperació.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8496

Data del DOGV
:   28-02-2019

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2019/1836


Data del document
:   21-02-2019

Organisme emissor
:   Presidència de la Generalitat

Tipus de document
:   Resolució

Descriptors 

:   * Conselleria de Transparència, Responsabilitat Social, Participació i Cooperació
    * Corporació Valenciana de Mitjans de Comunicació

RESOLUCIÓ de 21 de febrer de 2019, del director general de Relacions amb les Corts, per la qual es publica el conveni marc entre la Generalitat, a través de la Conselleria de Transparència, Responsabilitat Social, Participació i Cooperació, i la Corporació Valenciana de Mitjans de Comunicació, per al desenvolupament, la difusió i la divulgació d'actuacions en matèria de transparència, responsabilitat social, participació ciutadana i cooperació. [2019/1836]  
  
  
La Generalitat, a través de la Conselleria de Transparència, Responsabilitat Social, Participació i Cooperació, i la Corporació Valenciana de Mitjans de Comunicació han subscrit, prèvia tramitació reglamentària, el dia 15 de febrer de 2019, el conveni marc per al desenvolupament, la difusió i la divulgació d'actuacions en matèria de transparència, responsabilitat social, participació ciutadana i cooperació, i de conformitat amb el que preveu l'article 20 del Decret 176/2014, de 10 d'octubre, del Consell, pel qual es regulen els convenis que subscriga la Generalitat i el seu registre, una vegada inscrit en el Registre de convenis de la Generalitat amb data 21 de febrer de 2019 i número 129/2019, és procedent la publicació en el Diari Oficial de la Generalitat Valenciana del conveni esmentat, que figura annex a aquesta resolució.  
  
  
València, 21 de febrer de 2019.- El director general de Relacions amb les Corts: Antonio Torres Salvador.  
  
  
Conveni marc de col·laboració entre la Generalitat, a través de la Conselleria de Transparència, Responsabilitat Social, Participació i Cooperació, i la Corporació Valenciana de Mitjans de Comunicació, per al desenvolupament, la difusió i la divulgació d'actuacions en matèria de transparència, responsabilitat social, participació ciutadana i cooperació  
  
Burjassot, 15 de febrer de 2019  
  
Reunits  
D'una part, Manuel Alcaraz Ramos, conseller de Transparència, Responsabilitat Social, Participació i Cooperació, en virtut del nomenament efectuat per mitjà de Decret 8/2015, de 29 de juny, del president de la Generalitat (DOGV 7560, 30.06.2015), en relació amb el Decret 195/2018, de 31 d'octubre, del Consell, pel qual aprova el Reglament orgànic i funcional de la Conselleria de Transparència, Responsabilitat Social, Participació i Cooperació (DOGV 8425, 16.11.2018), en representació de la Generalitat i autoritzat amb caràcter previ per a la subscripció d'aquest conveni marc de col·laboració per Acord del Consell de data 28 de desembre de 2018, de conformitat amb l'article 12.6.a del Decret 176/2014, de 10 d'octubre, del Consell, pel qual regula els convenis que subscriu la Generalitat (DOGV 7379, 13.10.2014).  
  
I, d'una altra, Enrique Soriano Hernández, president del Consell Rector de la Corporació Valenciana de Mitjans de Comunicació, creada per la Llei 6/2016, de 15 de juliol, de la Generalitat, del Servei Públic de Radiodifusió i Televisió d'Àmbit Autonòmic, de titularitat de la Generalitat, com a entitat pública amb personalitat jurídica pròpia i plena capacitat jurídica, i en virtut de nomenament efectuat per mitjà de Decret 18/2016, de 25 d'octubre, del president de la Generalitat (DOGV 9904, 26.10.2016), en relació amb la Resolució d'11 de gener de 2017, del president del Consell Rector de la Corporació Valenciana de Mitjans de Comunicació, per la qual es dona publicitat a l'acord pel qual s'aprova el Reglament orgànic i funcional del Consell Rector. (DOGV 7960, 18.01.2017), amb l'aprovació prèvia del Consell Rector de data 20 de desembre de 2018.  
Ambdues parts es reconeixen mútuament la capacitat necessària per a formalitzar aquest conveni i  
  
  
  
Exposen  
  
I. L'Estatut d'Autonomia de la Comunitat Valenciana preveu en el seu article 9.1 la promulgació d'una llei autonòmica sobre el dret a una bona administració i l'accés als documents de les institucions i administracions públiques valencianes.  
També, els apartats 4 i 5 d'aquest article reconeixen que tots els valencians i les valencianes tenen dret a participar de forma individual, o col·lectiva, en la vida política, econòmica, cultural i social de la Comunitat Valenciana; així com l'obligació de la Generalitat de promoure la participació dels agents socials i del conjunt de la societat civil en els afers públics.  
En el marc de la Llei 19/2013, de 9 de desembre, de transparència, accés a la informació pública i bon govern, es va dictar la Llei 2/2015, de 2 d'abril, de transparència, bon govern i participació ciutadana de la Comunitat Valenciana, que inclou en el seu àmbit subjectiu el sector públic instrumental de la Generalitat, en els termes definits en l'article 2.3 de la Llei 1/2015, de la Generalitat, d'hisenda pública, del sector públic instrumental i de subvencions (art. 2.1.b).  
D'altra banda, un dels objectius essencials del Consell és el ple desplegament de l'Estatut d'Autonomia, que no sols és la norma institucional bàsica de la Comunitat Valenciana sinó que constitueix la norma identitària sentida com a tal per tots els valencians. Així mateix, l'Estatut d'Autonomia de la Comunitat Valenciana atorga a la Generalitat competències de distinta intensitat en relació amb matèries vinculades amb l'organització de les seues institucions d'autogovern i amb la conservació, el desenvolupament i la modificació del dret foral civil valencià.  
En aquest sentit, correspon a la Generalitat fomentar la implicació de tots els sectors socials, econòmics, educatius, formatius i culturals en l'estudi, la divulgació i el desplegament de nostre Estatut, així com en la promoció i defensa del nostre autogovern.  
Un altre dels objectius prioritaris del Consell és afavorir el desenvolupament de les pràctiques socialment responsables en les administracions públiques i en les organitzacions públiques i privades, a fi que constituïsquen el motor que guie la transformació de la Comunitat Valenciana cap a una societat més sostenible i cohesionada i una economia més competitiva.  
En aquest sentit, l'article 4.3 de Llei 18/2018, de 13 de juliol, de la Generalitat, per al foment de la responsabilitat social, preveu que les administracions hauran d'adoptar les mesures pertinents per visibilitzar les bones pràctiques de responsabilitat social que es duen a terme en els sectors públic i privat, afavorir la seua difusió i donar a conéixer el significat, les implicacions i els beneficis de la responsabilitat social a través dels distints canals de difusió de la Generalitat, tot això sense perjudici que la Corporació Valenciana de Mitjans de Comunicació, en la mesura que forma part del sector públic instrumental de la Generalitat, està subjecta al compliment dels principis i obligacions que preveu la llei per als òrgans i entitats de l'Administració autonòmica valenciana.  
  
  
II. Així mateix, l'Estatut d'Autonomia de la Comunitat Valenciana estableix en l'article 62.3 que els poders públics valencians vetlaran per a fomentar la pau, la solidaritat, la tolerància, el respecte als drets humans i la cooperació al desenvolupament amb el fi últim d'eradicar la pobresa; per a la qual cosa establiran programes i acords amb els agents socials de la cooperació i les institucions públiques i privades per a garantir l'efectivitat i l'eficàcia d'aquestes polítiques a la Comunitat Valenciana i a l'exterior.  
En compliment i desenvolupament d'aquesta previsió estatutària es va aprovar la Llei 18/2017, de 14 de desembre, de la Generalitat, de cooperació i desenvolupament sostenible, que constitueix el marc de referència per a establir l'actuació del Consell en l'àmbit de la cooperació internacional al desenvolupament, la solidaritat i la defensa i promoció dels drets humans. D'acord amb l'article 1 de la Llei 18/2017, la política pública de la Generalitat en aquesta matèria comprén tant les actuacions i recursos que es posen al servei dels pobles més desafavorits en països empobrits per contribuir a l'eradicació de la pobresa, el desenvolupament humà, econòmic i social, la defensa dels drets humans i a unes relacions internacionals basades en la justícia; com les actuacions d'educació per a la ciutadania global i sensibilització social per al foment de la solidaritat i la justícia social. D'altra banda l'article 3.3, lletra o, de la Llei 18/2017 considera la comunicació per al desenvolupament com una eina estratègica per a millorar la rendició de comptes i la transparència en relació amb la informació, el finançament i la participació dels agents de cooperació internacional al desenvolupament, així com en l'ocupació de totes les formes i les modalitats de cooperació previstes en aquesta llei.  
D'altra banda, l'article 9 del text estatutari garanteix el dret de tots els ciutadans i les ciutadanes que les administracions públiques de la Generalitat tracten els seus assumptes de forma equitativa i imparcial i en un termini raonable i a gaudir de serveis públics de qualitat. Això comporta una obligació per l'Administració de la Generalitat d'impulsar una atenció a la ciutadania òptima, basada en els criteris d'excel·lència, la qual s'articula a través d'instruments com les cartes de serveis.  
  
  
III. L'article 11 del Decret 7/2015, de 29 de juny, del president de la Generalitat, pel qual es determinen les conselleries en què s'organitza l'Administració de la Generalitat, assigna a la Conselleria de Transparència, Responsabilitat Social, Participació i Cooperació les competències en matèria de transparència, responsabilitat social, foment de l'autogovern, participació ciutadana i cooperació al desenvolupament. Aquestes competències es concreten en el Decret 103/2015, de 7 de juliol, del Consell, pel qual s'estableix l'estructura orgànica bàsica de la Presidència i de les conselleries de la Generalitat.  
  
IV. L'article 56 de l'Estatut d'Autonomia de la Comunitat Valenciana atribueix a la Generalitat, en el marc de les normes bàsiques de l'Estat, la responsabilitat de «regular, crear i mantenir televisió, ràdio i altres mitjans de comunicació social, de caràcter públic, per al compliment dels seus fins».  
La Llei 6/2016, de 15 de juliol, de la Generalitat, del servei públic de radiodifusió i televisió d'àmbit autonòmic, de titularitat de la Generalitat, estableix en el preàmbul que l'existència d'uns potents i rigorosos mitjans de comunicació audiovisual de titularitat pública són essencials per la conformació d'una opinió pública plural i responsable i un estímul per a la participació ciutadana en els assumptes públics, a més d'una eina de vertebració social i afirmació de la identitat i l'autonomia política de la nostra terra.  
Les Corts han traslladat a la Corporació Valenciana de Mitjans de Comunicació les directrius per acomplir als objectius generals de la prestació d'aquest servei públic mitjançant el Mandat marc de 15 de juliol, el qual es constitueix en l'eina fonamental per a establir el model de radiotelevisió autonòmica valenciana i amb la qual desenvolupar els objectius i les obligacions de la programació de la corporació i les seues societats.  
D'acord amb aquestes, la Corporació Valenciana de Mitjans de Comunicació haurà de complir els objectius generals de la prestació del servei públic de radiotelevisió, de forma que aquest siga un element de vertebració de la realitat social, econòmica i cultural de la Comunitat Valenciana i de la seua diversitat territorial, la promoció de la llengua valenciana i, d'altra banda, establir el funcionament democràtic i la pluralitat, la transparència, l'accés dels grups socials i polítics i la independència dels professionals que hi desenvolupen la seua feina, fent compatible el principi fonamental d'utilitat pública, rendibilitat social i la viabilitat econòmica dins dels criteris de legalitat i control dels recursos i de transparència, prudència econòmica i eficiència. A més, estableix que l'objectiu essencial de la nova corporació és millorar l'entorn social en el qual s'inscriu i actuar amb responsabilitat i de manera ètica envers la societat.  
A més, la Resolució d'11 de gener de 2017, del president del Consell Rector de la Corporació Valenciana de Mitjans de Comunicació, per la qual es dona publicitat a l'acord pel qual s'aprova el reglament orgànic i funcional del Consell Rector, regula en l'article 2 que la gestió de la Corporació haurà d'ajustar-se als criteris de transparència, de responsabilitat social, d'accés a la informació pública i de bon govern.  
  
  
V. L'elaboració d'aquest conveni respon a la voluntat de les dues parts de col·laborar en la implantació en l'ens públic de les mesures adients per al compliment de les obligacions previstes en la Llei 2/2015, de 2 d'abril, de transparència, bon govern i participació ciutadana, de la Comunitat Valenciana; en la Llei 18/2018, de 13 de juliol, de la Generalitat, per al foment de la responsabilitat social, i en la Llei 18/2017, de 14 de desembre, de la Generalitat, de cooperació i desenvolupament sostenible.  
Així mateix, ambdues institucions es comprometen a fomentar la promoció i la difusió entre el conjunt de la societat valenciana dels valors i els principis associats a la transparència i la participació ciutadana en les administracions públiques, l'autogovern valencià, la cooperació i la solidaritat, així com dels recursos que la Generalitat posa a disposició de la ciutadania per a garantir uns serveis públics accessibles i de qualitat.  
Per tot això expressat anteriorment, les parts firmants formalitzen el present conveni de col·laboració, d'acord amb les següents,  
  
Clàusules  
  
Primera. Objecte  
L'objecte d'aquest conveni marc és fixar el marc de col·laboració entre la Conselleria de Transparència, Responsabilitat Social, Participació i Cooperació (d'ara endavant la Conselleria) i la Corporació Valenciana de Mitjans de Comunicació (d'ara endavant, CVMC) per a la posada en pràctica d'iniciatives dirigides a impulsar, consolidar i enfortir la cooperació, l'assistència recíproca, la comunicació i la informació mútua en les matèries pròpies de l'àmbit competencial de la Conselleria.  
  
Els compromisos jurídics concrets que, a partir de l'execució d'aquest conveni, es posen en relleu i que caldrà formalitzar, s'hauran de concretar, si escau, a partir dels corresponents protocols d'actuació i convenis específics, el procediment de subscripció i el contingut dels quals s'haurà d'ajustar a les previsions normatives en vigor.  
  
Correspon a la Comissió Mixta de Seguiment i Control a què fa referència la clàusula quarta elevar a les parts signants d'aquest conveni les propostes concretes de firma de protocols o convenis específics.  
  
  
Segona. Modalitats de col·laboració  
Ambdues entitats col·laboraran per tal que la CVMC implante en la seua organització la cultura de la transparència, la responsabilitat social i el suport al desenvolupament sostenible, així com per divulgar i conscienciar la població sobre la importància d'integrar en la societat valenciana d'una manera transversal els valors de la transparència en l'activitat pública, la participació ciutadana, la cooperació al desenvolupament, la solidaritat, la responsabilitat social i el bon govern, així com l'Agenda 2030 per al Desenvolupament Sostenible.  
Totes les referències a la CVMC en el present conveni marc s'entendran extensives a la Societat Anònima de Mitjans de Comunicació.  
  
  
Tercera. Activitats a realitzar  
Per al compliment d'aquest conveni es podran dur a terme, entre d'altres, actuacions de formació, divulgació, difusió i promoció així com l'elaboració, l'edició i la publicació de continguts audiovisuals derivats de les activitats anteriors, en relació amb l'objecte del conveni.  
  
Les actuacions es desenvoluparan en els àmbits següents:  
a) Implementació de mecanismes per a desenvolupar, en el si de la CVMC, una cultura de transparència, desenvolupament sostenible i bon govern corporatiu, que inclourà la incorporació de clàusules de responsabilitat social en la contractació pública.  
b) Planificació i execució d'actuacions de formació i informació per afavorir que la CVMC instaure les mesures adients per complir amb les obligacions de publicitat, el dret d'accés a la informació pública i la responsabilitat social corporativa.  
c) Difusió dels principis de transparència, responsabilitat social, participació ciutadana i cooperació, mitjançant la realització i allotjament de continguts multimèdia dirigits a la ciutadania en general, així com de les activitats organitzades, subvencionades o que compten amb el suport de la Conselleria que puguen ser d'interés per a la ciutadania, d'acord amb els criteris de programació de la CVMC.  
Totes les accions de difusió que es realitzen en desenvolupament d'aquest conveni hauran d'assegurar la presència equilibrada entre dones i homes, així com el reflex de la diversitat en la societat valenciana en matèria de gènere, diversitat sexual, generacional, situació socioeconòmica, etc., tal com queda previst en els articles 6, 7 i 8 del Mandat marc de la Generalitat a la CVMC.  
D'acord amb això anterior, podran desenvolupar-se, entre altres, actuacions com les següents:  
3.1. Activitats en l'àmbit de la transparència:  
a) Facilitar la formació permanent en matèria de transparència, accés a la informació, reutilització de dades, etc. per al personal de la CVMC.  
b) Difondre el portal de transparència de la Generalitat, GVA Oberta, com a servei públic reconegut en l'article 10 de la Llei 2/2015, de 2 d'abril, complint les obligacions de publicitat activa i promovent l'exercici del dret d'accés a la informació pública per part de la ciutadania.  
  
3.2. Activitats en l'àmbit de la participació ciutadana:  
a) Informar sobre el funcionament i les activitats dels centres de valencians en l'exterior (CEVEX), fomentar el coneixement de les comunitats de valencians assentades fora de la Comunitat Valenciana i les persones que en formen part i coadjuvar amb les administracions en la tasca de facilitar-los el seu dret a participar, col·laborar i compartir la vida social i cultural del poble valencià.  
b) Divulgar i reconéixer la importància de l'associacionisme.  
c) Fomentar la participació i la col·laboració ciutadana, de forma individual o col·lectiva, en els assumptes públics, especialment amb la difusió dels processos participatius que es realitzen en la Comunitat Valenciana.  
3.3. Activitats en l'àmbit de la responsabilitat social:  
a) Facilitar la formació permanent per al personal de la CVMC en matèria de responsabilitat social, en especial en tot el relatiu a la incorporació de clàusules en els contractes de l'ens públic.  
b) Difondre i fomentar la cultura de la responsabilitat social i el bon govern corporatiu i dels beneficis i avantatges de la seua implantació en entitats i empreses.  
c) Informar sobre el contingut i els resultats dels processos d'implantació de mesures de responsabilitat social corporativa en les empreses i entitats de la Comunitat Valenciana.  
3.4. Activitats en l'àmbit de la cooperació i la solidaritat:  
a) Visibilitzar el treball realitzat pels diferents actors de cooperació valenciana al desenvolupament, en especial les ONGD.  
b) Divulgar els objectius de desenvolupament sostenible i l'Agenda 2030 de Nacions Unides i informar sobre els compromisos i les mesures promogudes per la Generalitat i la resta d'administracions i entitats públiques valencianes per al seu compliment.  
c) Difondre les campanyes dirigides a conscienciar i implicar la societat en l'eradicació de la pobresa; la reducció de la desigualtat extrema; el desenvolupament humà, econòmic i social; la defensa dels drets fonamentals de les persones; l'impuls de processos de democratització, bon govern, foment de la pau i el ple gaudi dels drets humans de les dones i els homes; el comerç just i el consum responsable i, en suma, aquells valors que fan possible la construcció d'una societat més equitativa i sostenible.  
d) Col·laborar en la visibilització i l'enfortiment de xarxes locals en l'àmbit de la solidaritat.  
e) Conscienciar i sensibilitzar la població per aconseguir que els valencians i valencianes adopten un model de ciutadania global, crítica i activa, compromesa amb la construcció d'una societat solidària, justa i equitativa.  
3.5. Activitats en l'àmbit del foment de l'autogovern:  
a) Divulgar l'Estatut d'Autonomia i fomentar el coneixement de les institucions de la Generalitat per la ciutadania valenciana.  
b) Visibilitzar la tasca de recuperació, difusió i estudi del dret civil valencià.  
c) Donar a conéixer les activitats destinades a la promoció i la difusió de l'autogovern.  
3.6. Activitats en l'àmbit de la qualitat dels serveis públics i el bon govern:  
a) Divulgar els serveis d'atenció a la ciutadania de la Generalitat.  
  
b) Donar a conéixer les cartes de serveis dels òrgans, els centres i les unitats de l'Administració de la Generalitat.  
c) Donar a conéixer el contingut de la guia PROP de la Generalitat.  
d) Informar la ciutadania sobre el dret que els assisteix a presentar queixes i suggeriments en relació al funcionament dels serveis públics i els procediments per a fer-ho.  
e) Divulgar els mitjans i processos que disposa la Generalitat per la prevenció i la detecció d'irregularitats i males pràctiques administratives i fomentar l'ús dels mitjans a disposició ciutadania per denunciar-les.  
  
f) Conscienciar i sensibilitzar la població per tal de consolidar en la Comunitat Valenciana un model de societat basat en la integritat i l'ètica pública.  
El desenvolupament d'aquestes accions anirà assolint-se de manera progressiva a mesura que es consolide l'estructura dels mitjans públics audiovisuals.  
  
Quarta. Comissió mixta de seguiment, control i resolució de conflictes  
1. Per al seguiment de l'execució i desenvolupament del present conveni marc es crea una comissió mixta de seguiment, control i resolució de conflictes, integrada per una representació igualitària de les dues institucions, i que adequarà el seu funcionament al que preveuen els articles 15 i següents de la Llei 40/2015, d'1 d'octubre, de règim jurídic del sector públic (d'ara endavant, LRJSP).  
2. La comissió de seguiment, control i resolució de conflictes estarà integrada per sis membres, tres per cada una de les entitats firmants, amb la designació prèvia de cada part.  
3. La presidència i la secretaria de la comissió mixta seran rotatives anualment per cada una de les parts firmants del conveni. La presidència de la comissió tindrà vot de qualitat en cas d'empat en la votació.  
  
4. La comissió tindrà les funcions següents:  
a) Supervisar l'execució del conveni i el seu compliment correcte, així com adoptar les decisions i dictar les instruccions necessàries per a assegurar la realització correcta de les activitats convingudes, incloent-hi la solució de les controvèrsies d'interpretació i compliment que puguen plantejar-se respecte del conveni.   
b) Informar les parts dels retards i les incidències que es puguen presentar durant l'execució del conveni, així com, si és el cas, proposar les actualitzacions o les modificacions corresponents.  
c) Emetre un informe o valoració final sobre el grau de compliment dels objectius consignats en el conveni.  
d) Determinar l'abast de les conseqüències de l'extinció del conveni en el supòsit d'incompliment greu de les obligacions de les parts, establert en l'apartat 3 de la clàusula sisena, així com establir els criteris per finalitzar les actuacions en execució per qualsevol causa.  
  
5. En la designació dels representants d'aquesta comissió, es procurarà la presència equilibrada de dones i homes, en aplicació del II Pla d'igualtat de dones i homes de l'Administració de la Generalitat, aprovat per Acord de 10 de març de 2017, del Consell.  
6. La comissió de seguiment, control i resolució de conflictes es reunirà tantes vegades com es considere necessari a petició de les parts signatàries del conveni.  
7. Les actes, els acords o els informes que, si és el cas, emeta la comissió, hauran de remetre's a la personal titular de la Conselleria i a la presidència de la CVMC.  
  
Cinquena. Vigència i publicació  
El present conveni marc de col·laboració tindrà una duració de dos anys a partir del dia de la seua firma i serà prorrogable per igual període mitjançant l'acord exprés d'ambdues parts, que haurà de ser previ a la finalització del termini de dos anys.  
La modificació del present conveni requerirà l'observança dels mateixos tràmits que han de seguir-se per a la seua aprovació i formalització inicial.  
Aquest conveni es publicarà en el Diari Oficial de la Generalitat Valenciana.  
  
Sisena. Causes d'extinció  
Les parts podran denunciar el present conveni mitjançant escrit fefaent, amb tres mesos d'anticipació al venciment, sense que això afecte les accions en curs, la finalització de les quals s'hauria de dur a terme, en tot cas, d'acord amb els criteris expressats en l'ultim paràgraf d'aquesta clàusula.  
A més, seran causa de resolució del conveni, amb els efectes que legalment siguen procedents:  
1. El mutu acord entre les parts.  
2. La impossibilitat sobrevinguda de complir la fi del conveni per l'extinció de la personalitat jurídica d'alguna de les parts.  
3. L'incompliment greu de les obligacions assumides per alguna de les parts, amb la denúncia prèvia expressa de l'altra part. Aquesta denúncia haurà de comunicar-se per escrit amb 10 dies d'antelació a la data prevista de resolució, i s'haurà de obrir un termini de 10 dies perquè la part suposadament incomplidora puga formular al·legacions, de conformitat amb el que estableix la legislació reguladora del procediment administratiu comú i la resta de normativa que poguera resultar d'aplicació.  
Quan es produïsca algun d'aquests supòsits, la comissió de seguiment es reunirà per a establir els criteris en què hagen de finalitzar les actuacions en execució.  
  
Setena. Obligacions econòmiques  
L'aplicació i execució d'aquest conveni, incloent-se a l'efecte tots els actes jurídics que pogueren dictar-se en la seua execució i desenvolupament, no podran suposar obligacions econòmiques per a la Generalitat i, en tot cas, haurà de ser atesa amb els seus mitjans personals i materials.  
  
Huitena. Règim jurídic del conveni  
Les activitats previstes en el present conveni de col·laboració no són de caràcter contractual ni suposen una contraprestació onerosa entre les parts, sent el règim jurídic aplicable l'establit en el Decret 176/2014, de 10 d'octubre, i en les clàusules del conveni. A més, aquest conveni compleix tots els extrems exigits en l'article 50.1 de la LRJSP i compleix amb el que preveu la llei esmentada.  
  
Novena. Jurisdicció competent  
Les controvèrsies que pogueren plantejar-se sobre la interpretació i execució del present conveni hauran de resoldre's de mutu acord entre les parts, a través de la comissió mixta. Si no poguera aconseguir-se l'acord esmentat, els possibles litigis hauran de resoldre's de conformitat amb el que disposa la Llei 29/1998, de 13 de juliol, reguladora de la jurisdicció contenciosa administrativa.  
  
Desena. Clàusula de transparència i protecció de dades de caràcter personal  
El present conveni de col·laboració serà objecte de publicació tant en el portal de transparència de la Generalitat (GVA Oberta) com en la pàgina web de la CVMC, en virtut de l'article 9.1.c, en relació amb l'article 2, de la Llei 2/2015, de 2 d'abril, de transparència, bon govern i participació ciutadana de la Comunitat Valenciana, i l'article 12 del Decret 105/2017, de 28 de juliol, del Consell, pel qual es desplega la Llei 2/2015, de 2 d'abril.  
Sense perjuí de les obligacions en matèria de publicitat activa i dret d'accés a la informació pública prevista en la Llei 19/2013, de 9 de desembre, de transparència, accés a la informació pública i bon govern, i en la Llei 2/2015, de 2 d'abril, les parts es comprometen a respectar la confidencialitat de la informació que se subministren en l'execució del present conveni.  
Així mateix, s'obliguen expressament en l'accés, la cessió o el tractament de dades de caràcter personal a respectar els principis, les disposicions i les mesures de seguretat previstos en la normativa vigent en matèria de protecció de dades.  
Així ho acorden i firmen, per duplicat, després d'haver-ne fet la lectura, al lloc i la data indicats.  
  
El conseller de Transparència, Responsabilitat Social, Participació i Cooperació: Manuel Alcaraz Ramos.  
El president del Consell Rector de la Corporació Valenciana de Mitjans de Comunicació: Enrique Soriano Hernández.